Neuvoston asetus (EY) N:o 1544/95, annettu 29 päivänä kesäkuuta 1995, viinikaupan yhteisestä järjestämisestä annetun asetuksen (ETY) N:o 822/87 muuttamisesta



Virallinen lehti nro L 148 , 30/06/1995 s. 0031 - 0032



NEUVOSTON ASETUS (EY) N:o 1544/95, annettu 29 päivänä kesäkuuta 1995, viinikaupan yhteisestä järjestämisestä annetun asetuksen (ETY) N:o 822/87 muuttamisesta EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 43 artiklan, ottaa huomioon komission ehdotuksen (1), ottaa huomioon Euroopan parlamentin lausunnon (2), ottaa huomioon talous- ja sosiaalikomitean lausunnon (3), sekä katsoo, että niiden erityisolosuhteiden huomioon ottamiseksi, joissa pöytäviinit valmistetaan Espanjassa, on soveliasta säätää ajallisesti rajoitettuja poikkeuksia leikkaamiseen ja kokonaishappoisuuteen tässä jäsenvaltiossa valmistettujen pöytäviinien osalta, asetuksen (ETY) N:o 822/87 (4) 17 artiklan 3 kohdassa säädetään, että tiettyä menettelyä happamuuden alentamiseksi saa käyttää ainoastaan väliaikaisesti; käynnissä olevaa kokeilua olisi pidennettävä aina viinivuoden 1995/1996 loppuun, jotta tästä tekniikasta voitaisiin päättää lopullisesti, asetuksen (ETY) N:o 822/87 46 artiklan 4 kohdassa säädetään, että rypäletäysmehun myynnin edistämiskampanjoita voidaan järjestää ainoastaan viinivuoteen 1994/1995 saakka, ja niiden tehokkuuden arvioimiseksi olisi niiden järjestämistä jatkettava yhden viinivuoden ajan, viinien tämän hetkinen saatavuustilanne satovuonna 1994/1995 mahdollistaa pitkäaikaisten varastointisopimusten kohteena olevien tuotteiden markkinoille saattamisen kokonaan tai osittain, asetuksen (ETY) N:o 822/87 18 artiklan 3 kohdassa, 20 artiklan 2 kohdassa, 39 artiklan 12 kohdassa ja 65 artiklan 5 kohdassa säädetään, että komissio esittää neuvostolle viinivuoden 1994/1995 aikana kertomuksen vyöhykejaosta, väkevöimisestä, rakenteellisten toimenpiteiden vaikutuksesta ja niiden suhteesta pakolliseen tislaukseen, viinien rikkidioksidin enimmäispitoisuuksista sekä edellä mainittujen tekijöiden mahdollisesti synnyttämistä ehdotuksista; joidenkin näiden kertomusten laatiminen on edellyttänyt puolueettomien asiantuntijoiden kanssa yhteistyössä järjestettyjä tutkimuksia, joita ei ole vielä saatu päätöksen, ja edellä tarkoitettujen ongelmien merkittävyys alalle edellyttää mahdollisimman suurta ehdotettujen ratkaisujen yhdenmukaisuutta; tämän yhdenmukaisuuden saavuttamiseksi olisi tarpeellista laatia ehdotukset, kun kaikki niitä koskevat tiedot ovat saatavilla, ja tämän vuoksi olisi tiettyjä määräaikoja lykättävä yhdellä viinivuodella, ON ANTANUT TÄMÄN ASETUKSEN: 1 artikla Muutetaan asetus (ETY) N:o 822/87 seuraavasti: 1) Täydennetään 16 artiklan 5 kohta seuraavalla alakohdalla: "poiketen siitä, mitä ensimmäisessä alakohdassa säädetään, sallitaan päätettävien yksityiskohtaisten säännösten mukaisesti 1 päivän tammikuuta 1996 ja 31 päivän elokuuta 1996 välisenä aikana Espanjan alueella pöytävalkoviinin valmistukseen soveltuvan viinin tai pöytävalkoviinin leikkaaminen pöytäpunaviinin valmistukseen soveltuvalla viinillä tai pöytäpunaviinillä.". 2) Korvataan 17 artiklan 3 kohdan päivämäärä 31 päivä elokuuta 1995 päivämäärällä 31 päivä elokuuta 1996. 3) Korvataan 32 artiklan 3 kohdan kolmas ja neljäs alakohta seuraavasti: "Ensimmäisestä ja toisesta alakohdasta poiketen tuottajat, jotka ovat tehneet viinivuodeksi 1994/1995 pitkäaikaisia varastointisopimuksia, voivat pyytää näiden sopimusten purkamista kokonaan tai osittain. Tässä tapauksessa tukea maksetaan todellisuudessa kuluneelta varastointiajalta.". 4) 39 artiklassa: a) korvataan 3 kohdan kolmas ja neljäs alakohta seuraavasti: "Viinivuoden 1995/1996 loppuun: - yhdenmukainen prosenttiosuus on 85, - peräkkäiset viiteviinivuodet ovat viinivuodet 1981/1982, 1982/1983 ja 1983/1984. Viinivuodesta 1996/1997 komissio määrittää yhdenmukaisen prosenttiosuuden ja peräkkäiset viiteviinivuodet seuraavasti: - yhdenmukainen prosenttiosuus vahvistetaan ottaen huomioon 2 kohdan mukaisesti tislattavat määrät kyseisen viinivuoden tuotannon ylijäämien poistamiseksi, - peräkkäiset viiteviinivuodet vahvistetaan ottaen huomioon tuotannon kehitys ja erityisesti raivauspolitiikan tulokset."; b) korvataan 10 kohta seuraavasti: "10. Tästä artiklasta poiketen, viinivuosina 1985/1986-1995/1996 pakollinen tislaus voidaan ottaa käyttöön Kreikassa erityissäännöksin ottaen huomioon tässä maassa havaitut ongelmat erityisesti hehtaarituotosten tuntemisessa. Nämä säännökset annetaan 83 artiklassa säädettyä menettelyä noudattaen."; c) korvataan 11 kohdan ensimmäinen alakohta seuraavasti: "Jos viinivuosina 1987/1988 1995/1996 ilmenee ongelmia, jotka voivat vaarantaa 1 kohdassa tarkoitetun pakollisen tislauksen toteutumisen tai sen tasapainoisen soveltamisen, säädetään tarvittavista toimenpiteistä tislauksen tehokkaan soveltamisen varmistamiseksi 83 artiklassa säädettyä menettelyä noudattaen."; d) korvataan 12 kohta seuraavasti: "12. Komissio esittää ennen viinivuoden 1995/1996 päättymistä Euroopan parlamentille ja neuvostolle kertomuksen, jossa esitetään erityisesti viinialalla sovellettavien rakenteellisten toimenpiteiden vaikutus sekä tarvittaessa ne ehdotukset, joiden tarkoituksena on kumota tai korvata tämän artiklan säännökset toisilla säännöksillä viinimarkkinoiden tasapainon varmistamiseksi.". 5) Korvataan 46 artiklan 4 kohta seuraavasti: "4. Viinivuosina 1985/1986-1995/1996 määritettävä 1 kohdan ensimmäisessä alakohdassa tarkoitetun tuen osa on tarkoitettu rypäletäysmehun myynnin edistämiskampanjan järjestämiseen. Näiden kampanjoiden järjestämiseksi tuen suuruus voidaan vahvistaa 3 kohdan mukaisesti sovellettavan tuen tasoa korkeammaksi.". 6) Korvataan 65 artiklan 5 kohta seuraavasti: "5. Komissio esittää Euroopan parlamentille ja neuvostolle saadun kokemuksen perusteella ennen 1 päivää huhtikuuta 1996 viinien rikkidioksidin enimmäispitoisuuksia koskevan kertomuksen, johon se liittää tarvittaessa ehdotuksia, joista neuvosto päättää perustamissopimuksen 43 artiklan 2 kohdassa säädettyä menettelyä noudattaen ennen 1 päivää syyskuuta 1996.". 7) Lisätään liitteen I 13 kohdan toisen alakohdan jälkeen seuraava teksti: "1 päivän tammikuuta 1996 ja 31 päivän elokuuta 1996 välisenä aikana Espanjan viininviljelyn C-alueen muilla kuin Actuariasin, Balearesin, Cantabrian, Galician alueilla samoin kuin Guipüzcoan ja Vizcayan provinsseissa valmistettujen ja Espanjan markkinoilla nautittavaksi saatettujen pöytäviinien viinihappona ilmaistu kokonaishappoisuus saa olla 3,5 grammaa litraa kohti." 2 artikla Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Luxemburgissa 29 päivänä kesäkuuta 1995. Neuvoston puolesta J. BARROT Puheenjohtaja (1) EYVL N:o C 99, 21.4.1995, s. 37. (2) EYVL N:o C 151, 19.6.1995. (3) EYVL N:o C 155, 21.6.1995, s. 21. (4) EYVL N:o L 84, 27.3.1987, s. 1, asetus sellaisena kuin se on viimeksi muutettuna asetuksella (EY) N:o 3290/94 (EYVL N:o L 349, 31.12.1994, s. 105).